پولیس تاجیکستان مظنونان داعش را کشت که راهی افغانستان بودند
چند مقام امنیتی تاجیکستان گفته اند که مظنونان در مسیر حرکت به سوی افغانستان، در یک روستای مرزی با پولیس تاجیک درگیر شدند.
دگروال حلیموف که در بخش مبارزه با تروریزم آموزش دیده است ، دو سال پیش صفوف نیروی ویژه پولیس تاجیکستان را ترک کرد و به جبهه جنگجویان داعش پیوست  . ایالات متحده امریکا در اگست سال گذشته تا سه میلیون دالر انعام را به معلوماتی اختصاص داد که منجر به دستگیری یا از بین بردن حلیموف شود  . از دید واشنگتن ، حلیموف یکی از رهبران کلیدی دولت اسلامی بوده که در تصرف بخش‌هایی از عراق و سوریه نقش داشته و الهام‌بخش چندین حمله مرگبار تندروان در گوشه و کنار جهان بوده است  . مقام‌های امنیتی تاجیکستان به خبرگزاری رویترز گفته‌اند که پولیس بر چند عضو خانواده حلیموف شک داشت که با گروه داعش رابطه داشته و می‌خواستند با عبور از مرز ، وارد افغانستان شوند  . منابع که نخواسته‌اند نام شان گرفته شود به خبرگزاری رویترز گفته‌اند که پولیس شام سه شنبه بر یک منزل در روستای عبرت در جنوب تاجیکستان یورش برده و با مقاومت مظنونان برخوردند  . در این رویداد به گفته منابع امنیتی تاجیکستان ، یک پولیس زخمی شد و دو برادر و دو برادرزاده حلیموف کشته شدند  .  همچنان از دستگیری چندین نفر دیگر خبر داده‌شده‌است  . وضاحت داده‌نشده‌است که مظنونان به کدام هدف تلاش داشتند به افغانستان بروند ، اما در این اواخر فعالیت گروه‌های تندرو در شمال افغانستان به ویژه ولایت‌های بدخشان و کندز که با تاجیکستان هم مرز است تشدید یافته است  . در اپریل سال روان ، قوای امنیتی تاجیکستان بهروز ، پسر بزرگ حلیموف را که 18 سال دارد به این ظن بازداشت کردند که گویا وی تلاش داشت به پدرش در صفوف داعش بپیوندد  . هزاران شهروند کشورهای آسیای مرکزی به شمول تاجیکستان در چند سال گذشته به صفوف داعش پیوسته‌اند  .  تنها در سال روان چندین شهروند آسیای مرکزی در پیوند با بم‌گذاری در متروی شهر سنت پیترسبرگ روسیه و حمله با لاری در شهر ستاکهولم سویدن بازداشت شدند  .